Els pressupostos per al 2009 s'han elaborat en un entorn econòmic molt diferent del dels darrers anys.
El conjunt de l'economia es troba immers en un procés de desacceleració i de crisi dels mercats financers d'abast mundial.
Aquest context financer i l'assumpció dels compromisos d'estabilitat pressupostària per part d'aquesta Administració es tradueix operativament en mesures de contenció de la despesa.
Precisament, com a una de les mesures de contenció i austeritat que s'ha adoptat en l'àmbit de l'Administració de la Generalitat de Catalunya i de totes les seves entitats dependents, l'article 27 de la Llei 15/2008, del 23 de desembre, de pressupostos de la Generalitat de Catalunya per al 2009, preveu que les retribucions per a l'exercici 2009 dels alts càrrecs i personal assimilat, del personal laboral d'alta direcció i assimilat o de qualsevol classe de personal que, d'acord amb la normativa vigent, ocupi càrrecs directius o assimilats mitjançant un nomenament del Govern o càrrecs directius que són susceptibles de ser proveïts mitjançant contractes laborals d'alta direcció, no tindran cap increment respecte a les fixades per al 2008, tret de la retribució per antiguitat que els pugui correspondre per la seva condició prèvia de personal funcionari.
Tenint en compte això, resulta convenient aclarir i delimitar l'abast del terme personal assimilat a alt càrrec de l'Administració de la Generalitat, en l'àmbit de les entitats dependents de la Generalitat, als efectes de l'aplicació de l'article 27 abans esmentat.
En conseqüència, a proposta dels consellers d'Economia i Finances, i de Governació i Administracions Públiques, el Govern de la Generalitat
Acorda:.1 Als efectes del que estableix l'article 27 de la Llei 15/2008, de 23 de desembre, de pressupostos de la Generalitat per al 2009, s'entén per personal assimilat a alt càrrec o a laboral d'alta direcció, a més del que té atribuïda aquesta consideració per norma, tot el personal que presti serveis a qualsevol entitat dependent de l'Administració de la Generalitat.en la qual l'Administració de la Generalitat, de forma directa o indirecta, hi tingui una participació majoritària en el seu capital o en el seu patrimoni o pugui designar per via estatutària la majoria dels representants amb dret a vot dels seus òrgans de govern- i que percebi una retribució total anual, fixa i variable, exceptuant la derivada de l'antiguitat, igual o superior a la fixada per al càrrec de director general de l'Administració de la Generalitat..2 Pel que fa al personal de les entitats dependents de l'Administració de la Generalitat que no superi les retribucions a què fa referència el punt anterior, però que de l'aplicació de l'increment retributiu previst per al 2009 en resulti una retribució anual superior a la retribució fixada per al càrrec de director general de l'Administració de la Generalitat, l'increment retributiu no podrà superar l'import esmentat, exceptuant d'aquest còmput la retribució derivada de l'antiguitat..3 S'autoritza els departaments d'Economia i Finances i de Governació i Administracions Públiques per adoptar les mesures necessàries per a l'execució d'aquest acord..4 El present Acord es publicarà en el Diari Oficial de la Generalitat de Catalunya.